Meer water vloei nou na Pta-reservoirsFoto bloot ter illustrasie. (Foto: Christel Cornelissen/Maroela Media) Die Stad Tshwane het Donderdag gesê meer water sal na verwagting na die Carina-, Mooikloof- en Grootfontein-reservoir in die ooste van Pretoria vloei nadat ŉ nuwe plan in werking gestel is. Raadslid Themba Fosi, LUR vir nutsdienste, sê spesifieke maatreëls is ingestel om watertoevoer na gebiede te herstel wat deur die Mooikloof- en Grootfontein-reservoir bedien word. Talle woonbuurte in Tshwane, veral in die ooste van Pretoria, het dae lank sonder water gesit ná ŉ kragonderbreking by Rand Water se Mapleton-pompstasie wat water na die Vlakfontein-reservoir voer en Tshwane van water voorsien. Die Mooikloof- en Grootfontein-reservoir is na byna ŉ week steeds baie leeg, wat beteken dat sommige inwoners óf steeds nie water het nie, óf baie lae waterdruk ondervind. Fosi het Donderdag gesê die stad het saam met Rand Water gewerk om “toevoer na ander reservoirs te isoleer sodat soveel as moontlik water na die twee reservoirs wat steeds nie water het nie, kan vloei.” Dié plan het glo goed gewerk en sedert Donderdagoggend vloei meer water na hierdie reservoirs. Die Mooikloof- en Garsfontein-reservoir sukkel egter steeds om voldoende kapasiteit op te bou, hoewel water nou vinniger in die reservoir opvul as wat dit uitvloei. “Saam met Rand Water het ons aan ’n plan gewerk om nie net die Stad Tshwane se Garsfontein-reservoir en Rand Water se Bronberg-reservoir te isoleer nie, maar ook Rand Water se Vlakfontein-reservoir om bykomende kapasiteit te voorsien,” het Fosi verduidelik. “Die Vlakfontein-reservoir benodig ŉ minimum vlak van 40% om met watervoorsiening na die Mooikloof- en Grootfontein-reservoir te help. Vlakfontein was Woensdag nog op 26%, wat beteken dat voldoende water nie voorsien kon word nie. Die Vlakfontein-reservoir se uitlaatklep is Woensdagaand toegedraai sodat dit oornag kon herstel.” As gevolg hiervan, sê Fosi, sal daar nou volle watertoevoer van die Vlakfontein-reservoir wees en verbeterde vloei na die Carina-, Mooikloof- en Grootfontein-reservoir. “Dit is baie stadig op die oomblik, maar die feit dat water die reservoirs nou vinniger opvul as wat die water uitvloei, sal dit moontlik maak dat watertoevoer na veral hoogliggende gebiede, wat die ergste deur die probleem geraak is, herstel word.”